राष्ट्रिय सुटिङमा आर्मीले जित्यो चार स्वर्ण
नेपाल आर्मीका खेलाडीले २६ औं पुरुष र २५ औं महिला राष्ट्रिय सुटिङ प्रतियोगितामा चार स्वर्ण पदक जितेको छ ।
काठमाडौँ — नेपाल आर्मीका खेलाडीले २६ औं पुरुष र २५ औं महिला राष्ट्रिय सुटिङ प्रतियोगितामा चार स्वर्ण पदक जितेको छ ।सातदोबाटोस्थित सुटिङ रेन्जमा बिहीबार आर्मीका खेलाडीले एकलतर्फ दुई स्वर्ण पदक थपेका थिए । अघिल्लो दिन आर्मीले १० मिटर एयर राइफल र १० मिटर एयर पेस्तोलको मिक्स टिममा स्वर्ण जितेको थियो ।अन्तिम दिन बिहीबार १० मिटर एयर राइफलमा कल्पना परियार र १० मिटर एयर पेस्तोलमा ज्योतिका ढकालले स्वर्ण जितेका थिए । कल्पनाले फाइनल चरणमा २४२.३ स्कोर गर्दै स्वर्ण जितिन् । वाग्मती प्रदेशकी सुस्मिता नेपालले २४०.० स्कोरसहित रजत र पुलिसकी फुलमाया क्यापछाकीले २१४.६ स्कोरसहित कांस्य जितेका थिए ।पेस्तोलको स्वर्ण जित्दा ज्योतिकाले २२२ स्कोर गरिन् । गण्डकीकी श्रेया केसीले २२०.५ स्कोरसहित रजत र लुम्बिनीकी कृष्णा थापाले १९९.४ स्कोरसहित कांस्य जितेका थिए ।पुरुष १० मिटर एयर राइफलको स्वर्ण सुदूरपश्चिमका सुनील चन्दले जिते । उनले फाइनल चरणमा २३६ स्कोर गरे । आर्मीका विनोद बस्नेतले २३४.२ स्कोरसहित रजत जित्दा पुलिसका प्रजापति भूर्तेलले २१०.४ स्कोरले कांस्य जितेका थिए । पुरुष १० मिटर एयर पेस्तोलको स्वर्ण वाग्मतीका विपेश खड्काले जितेका थिए । उनले २२८.६ स्कोर गरे । २२५.२ स्कोर गरेका गण्डकीका विजय कार्कीले रजत तथा २०६.२ स्कोर गरेका सुदूरपश्चिमका महेन्द्रसिंह रावलले कांस्य जितेका थिए ।नेपाल सुटिङ संघको आयोजनामा भएको राष्ट्रिय प्रतियोगितामा ६ इभेन्टमा प्रतिस्पर्धा भएको थियो । प्रतियोगिताका विजेता खेलाडीलाई नेपाल ओलम्पिक कमिटीका अध्यक्ष जीवनराम श्रेष्ठलगायतले पुरस्कृत गरेका थिए ।